Document ID: 32008L0039

ΟΔΗΓΊΑ 2008/39/ΕΚ ΤΗΣ ΕΠΙΤΡΟΠΉΣ
της 6ης Μαρτίου 2008
για την τροποποίηση της οδηγίας 2002/72/ΕΚ σχετικά με τα πλαστικά υλικά και αντικείμενα που προορίζονται να έρθουν σε επαφή με τρόφιμα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1935/2004 του Ευρωπαϊκού Κοινοβουλίου και του Συμβουλίου, της 27ης Οκτωβρίου 2004, σχετικά με τα υλικά και αντικείμενα που προορίζονται να έρθουν σε επαφή με τρόφιμα και με την κατάργηση των οδηγιών 80/590/ΕΟΚ και 89/109/ΕΟΚ (1), και ιδίως το άρθρο 5 παράγραφος 2,
Εκτιμώντας τα ακόλουθα:
(1)
Η οδηγία 2002/72/ΕΚ της Επιτροπής (2) αποτελεί ειδική οδηγία κατά την έννοια του κανονισμού (ΕΚ) αριθ. 1935/2004 και εναρμονίζει τους κανόνες για τα πλαστικά υλικά και αντικείμενα που προορίζονται να έρθουν σε επαφή με τρόφιμα.
(2)
Η οδηγία 2002/72/ΕΚ καθιερώνει καταλόγους εγκεκριμένων ουσιών για την κατασκευή αυτών των υλικών και αντικειμένων, ειδικότερα προσθέτων και μονομερών, τους περιορισμούς ως προς τη χρήση τους, καθώς επίσης και τους κανόνες για την επισήμανση και τις πληροφορίες που πρέπει να παρέχονται στους καταναλωτές ή στους υπεύθυνους των επιχειρήσεων τροφίμων για τη σωστή χρήση αυτών των υλικών και αντικειμένων.
(3)
Ο τρέχων κατάλογος προσθέτων που περιλαμβάνονται στην οδηγία 2002/72/ΕΚ είναι ελλιπής δεδομένου ότι δεν περιέχει όλες τις ουσίες που είναι σήμερα αποδεκτές σε ένα ή περισσότερα κράτη μέλη.
(4)
Σύμφωνα με το άρθρο 4 παράγραφος 1 της οδηγίας 2002/72/ΕΚ ως έχει, ο κατάλογος προσθέτων θεωρείται ελλιπής έως ότου αποφασίσει η Επιτροπή, σύμφωνα με το άρθρο 4α, ότι καθίσταται θετικός κοινοτικός κατάλογος εγκεκριμένων προσθέτων.
(5)
Για εκείνα τα πρόσθετα που επιτρέπονται σήμερα στα κράτη μέλη, η προθεσμία για την υποβολή των στοιχείων για την αξιολόγηση ασφάλειάς τους από την Ευρωπαϊκή Αρχή για την Ασφάλεια των Τροφίμων (εφεξής «η Αρχή»), με σκοπό την ένταξή τους στον κοινοτικό κατάλογο, έληξε στις 31 Δεκεμβρίου 2006. Επομένως μπορεί να οριστεί πλέον η ημερομηνία κατά την οποία ο κοινοτικός κατάλογος προσθέτων θα καταστεί θετικός κατάλογος. Λαμβάνοντας υπόψη το χρόνο που θα χρειαστεί η Αρχή για να αξιολογήσει εγκαίρως όλες τις έγκυρες αιτήσεις, η ημερομηνία αυτή πρέπει να είναι τον Ιανουάριο του 2010.
(6)
Είναι επίσης σκόπιμο να διασαφηνιστεί ο ρόλος του προσωρινού καταλόγου που αναφέρεται στο άρθρο 4α παράγραφοι 4 και 5 της οδηγίας 2002/72/ΕΚ ως έχει καθώς και ο τρόπος επικαιροποίησής του. Ο προσωρινός κατάλογος περιέχει εκείνα τα πρόσθετα για τα οποία τα απαραίτητα στοιχεία υποβλήθηκαν εγκαίρως και σύμφωνα με τις απαιτήσεις της Αρχής, αλλά όπου καμία απόφαση σχετικά με την ένταξή τους στο θετικό κατάλογο δεν έχει ακόμη ληφθεί.
(7)
Αυτός ο προσωρινός κατάλογος παρέχει πληροφορίες προς το κοινό για τα πρόσθετα που είναι υπό αξιολόγηση με σκοπό την ενδεχόμενη συμπερίληψή τους στον κοινοτικό κατάλογο προσθέτων. Επειδή δεν είναι δυνατό να γνωρίζει κανείς εάν οι αξιολογήσεις για όλα τα πρόσθετα που περιλαμβάνονται στον προσωρινό κατάλογο θα έχουν ολοκληρωθεί κατά την ημερομηνία που ο κατάλογος προσθέτων θα καταστεί θετικός κατάλογος, πρέπει να υπάρχει η δυνατότητα να συνεχιστεί η χρήση αυτών των προσθέτων, σύμφωνα με την εθνική νομοθεσία, έως ότου ολοκληρωθεί η αξιολόγησή τους και ληφθεί απόφαση για την ένταξή τους στο θετικό κατάλογο προσθέτων.
(8)
Όταν ένα πρόσθετο που περιλαμβάνεται στον προσωρινό κατάλογο προστίθεται στον κοινοτικό κατάλογο προσθέτων ή όταν αποφασίζεται να μην περιληφθεί στον κοινοτικό κατάλογο, εκείνο το πρόσθετο πρέπει να αφαιρείται από τον προσωρινό κατάλογο προσθέτων.
(9)
Εάν, κατά τη διάρκεια της εξέτασης των στοιχείων για ένα πρόσθετο που περιλαμβάνεται στον προσωρινό κατάλογο, η Αρχή ζητήσει συμπληρωματικές πληροφορίες, το εν λόγω πρόσθετο πρέπει να διατηρείται στον προσωρινό κατάλογο έως ότου ληφθεί απόφαση σχετικά με αυτό, υπό τον όρο ότι οι πληροφορίες υποβάλλονται εντός των προθεσμιών που ορίζονται από την Αρχή.
(10)
Βάσει των νέων πληροφοριών σχετικά με την αξιολόγηση του κινδύνου των μονομερών και των προσθέτων που αξιολογούνται από την Αρχή (3), ορισμένα πρόσθετα που επιτρέπονται σε εθνικό επίπεδο καθώς επίσης και νέα μονομερή και πρόσθετα πρέπει να συμπεριληφθούν στους αντίστοιχους κοινοτικούς καταλόγους εγκεκριμένων ουσιών. Για άλλες ουσίες, οι περιορισμοί ή/και οι προδιαγραφές που καθιερώθηκαν ήδη σε κοινοτικό επίπεδο πρέπει να τροποποιηθούν βάσει αυτών των νέων πληροφοριών. Επομένως, τα παραρτήματα ΙΙ, ΙΙΙ, IVα, V και VI της οδηγίας 2002/72/ΕΚ πρέπει να τροποποιηθούν αναλόγως.
(11)
Η οδηγία 2005/79/ΕΚ της Επιτροπής (4) εισήγαγε στον κατάλογο προσθέτων το πρόσθετο με αριθμό αναφοράς 30340, με ονομασία 12-(Ακετοξυ)στεατικός 2,3-δι(ακετοξυ)προπυλεστέρας και αριθμό CAS 330198-91-9. Η ονομασία και ο αριθμός CAS που εισάγονται στην εν λόγω οδηγία αντικατοπτρίζουν μόνον το κύριο συστατικό της αίτησης. Ωστόσο, η γνώμη που εξέδωσε η Αρχή καλύπτει το μείγμα ουσιών που αναφέρονται στην αίτηση και όχι μόνον το κύριο συστατικό της. Το μείγμα ουσιών καταχωρίζεται τώρα στον κατάλογο CAS υπό τον αριθμό CAS 736150-63-3 με ονομασία «Μονογλυκερίδια, κικινέλαιου-, υδρογονωμένα, ακετυλιωμένα». Για το λόγο αυτό ενδείκνυται πλέον να αντικατασταθούν η ονομασία και ο αριθμός CAS για να επικαιροποιηθεί η έγκριση σε όλες τις ουσίες στο μείγμα. Λαμβάνοντας υπόψη την αλλαγή της ονομασίας, αποδίδεται νέος αριθμός αναφοράς 55910. Δεδομένου ότι η ουσία καλύπτεται πλέον από τον αριθμό αναφοράς 55910, ο αριθμός αναφοράς 30340 πρέπει να διαγραφεί.
(12)
Κατά συνέπεια, η οδηγία 2002/72/ΕΚ πρέπει να επικαιροποιηθεί για να συνεκτιμηθούν νέες πληροφορίες σχετικές με την αξιολόγηση του κινδύνου ουσιών που αξιολογούνται από την Αρχή, για να οριστεί η ημερομηνία κατά την οποία ο κατάλογος προσθέτων θα καταστεί θετικός κατάλογος και για να διασαφηνιστεί ο ρόλος του προσωρινού καταλόγου προσθέτων.
(13)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 2002/72/ΕΚ τροποποιείται ως εξής:
1.
Στο άρθρο 4, η παράγραφος 1 αντικαθίσταται από το ακόλουθο κείμενο:
«1. Στο παράρτημα III παρατίθεται κοινοτικός κατάλογος των προσθέτων που μπορούν να χρησιμοποιηθούν για την παρασκευή πλαστικών υλικών και αντικειμένων, μαζί με τους περιορισμούς ή/και τις προδιαγραφές σχετικά με τη χρήση τους.
Έως τις 31 Δεκεμβρίου 2009, τα πρόσθετα που δεν συμπεριλαμβάνονται στον κοινοτικό κατάλογο προσθέτων μπορούν να συνεχίσουν να χρησιμοποιούνται σύμφωνα με την εθνική νομοθεσία.
Από την 1η Ιανουαρίου 2010, μόνο πρόσθετα που περιλαμβάνονται στον κοινοτικό κατάλογο προσθέτων μπορούν να χρησιμοποιούνται για την κατασκευή πλαστικών υλικών και αντικειμένων (θετικός κατάλογος).».
2.
Το άρθρο 4α τροποποιείται ως εξής:
α)
Οι παράγραφοι 3 και 4 αντικαθίστανται από το ακόλουθο κείμενο:
«3. Η Επιτροπή δημοσιοποιεί προσωρινό κατάλογο προσθέτων που είναι υπό αξιολόγηση από την Αρχή έως τις 11 Απριλίου 2008 το αργότερο. Ο κατάλογος ενημερώνεται συνεχώς.
4. Κατά παρέκκλιση από το άρθρο 4 παράγραφος 1 τρίτο εδάφιο, πρόσθετα που δεν περιλαμβάνονται στον κοινοτικό κατάλογο που αναφέρεται στο εν λόγω άρθρο μπορούν να συνεχίσουν να χρησιμοποιούνται σύμφωνα με την εθνική νομοθεσία μετά την 1η Ιανουαρίου 2010 για όσο χρονικό διάστημα περιλαμβάνονται στον προσωρινό κατάλογο.».
β)
Προστίθεται η ακόλουθη παράγραφος 6:
«6. Ένα πρόσθετο αφαιρείται από τον προσωρινό κατάλογο:
α)
όταν συμπεριληφθεί στον κοινοτικό κατάλογο προσθέτων· ή
β)
όταν η Επιτροπή λάβει απόφαση για τη μη ένταξή του στον κοινοτικό κατάλογο προσθέτων· ή
γ)
εάν, κατά την εξέταση των στοιχείων, η Αρχή ζητήσει συμπληρωματικές πληροφορίες και οι εν λόγω πληροφορίες δεν υποβληθούν εντός της προθεσμίας που ορίζεται από την Αρχή.».
3.
Τα παραρτήματα ΙΙ, ΙΙΙ, IVα, V και VI τροποποιούνται σύμφωνα με τα παραρτήματα Ι, ΙΙ, ΙΙΙ, IV και V της παρούσας οδηγίας.
Άρθρο 2
1. Τα κράτη μέλη θεσπίζουν και δημοσιεύουν το αργότερο έως τις 7 Μαρτίου 2009 τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας τους με τις διατάξεις της παρούσας οδηγίας.
Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
Τα κράτη μέλη εφαρμόζουν τις εν λόγω διατάξεις κατά τρόπον ώστε:
α)
να επιτρέπουν την εμπορία και τη χρήση των πλαστικών υλικών και αντικειμένων που προορίζονται να έρθουν σε επαφή με τρόφιμα και να συμμορφώνονται προς την οδηγία 2002/72/ΕΚ, όπως τροποποιείται με την παρούσα οδηγία από τις 7 Μαρτίου 2009·
β)
να απαγορεύουν την κατασκευή και την εισαγωγή στην Κοινότητα πλαστικών υλικών και αντικειμένων που προορίζονται να έρθουν σε επαφή με τρόφιμα και δεν συμμορφώνονται με την οδηγία 2002/72/ΕΚ, όπως τροποποιείται με την παρούσα οδηγία από τις 7 Μαρτίου 2010.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 6 Μαρτίου 2008.

Labels: 1
17
16
0
3